SL Uradni list Evropske unije C 244/23

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 244/09)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„ZNOJEMSKÉ PIVO“

ES št.: CZ-PGI-005/0376-14.10.2004

ZGO ( X ) ZOP ( )

Ta povzetek zajema glavne elemente specifikacije proizvoda v informativne namene.

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a CZ-160 68 Praha 6-Bubeneč Tel.: (420) 220 38 31 11 Faks: (420) 221 32 47 18 E-mail: posta@upv.cz

2. Vlagatelj:

Naziv: Starobrno, a. s. Naslov: Hlinky 160/12 CZ-661 47 Brno Tel.: (420) 543 51 61 11 Faks: (420) 543 21 10 35 E-mail: starobrno@starobrno.cz Sestava: Proizvajalci/predelovalci ( X ) drugo ( )

Ta vloga odstopa od člena 5(1) Uredbe (ES) št. 510/2006, ker na območju obstaja samo en proizvajalec. Izpolnjene so zahteve iz člena 2 Uredbe Komisije (ES) št. 1898/2006, saj je vlagatelj edini proizvajalec na opredeljenem območju in se „Znojemské pivo“ proizvaja na opredeljenem območju v skladu z opisano metodo, iz surovin, ki imajo predpisane lastnosti in kakovost, ter z uporabo lokalnih vodnih virov, kar daje „Znojemskému pivu“ njegove značilne lastnosti, zaradi katerih se razlikuje od piv, proizvedenih na sosednjih območjih. Edinstveni proizvodni postopek izhaja iz večstoletne pivovarske tradicije v mestu na opredeljenem območju. Označba „Znojemské pivo“ je tradicionalna in se navezuje izključno na navedeno območje.

3. Vrsta proizvoda:

Skupina: 2.1 – Pivo

4. Specifikacija

(Povzetek zahtev v skladu s členom 4(2) Uredbe (ES) št. 510/2006)

4.1 Naziv: „Znojemské pivo“

4.2 Opis: Proizvajajo se naslednje osnovne vrste „Znojemskéga piva“: svetlo točeno, temno točeno in ležak.

Surovine, ki se uporabljajo pri proizvodnji:

Slad – uporablja se slad, proizveden iz dvorednega jarega ječmena. Lastnosti slada morajo ustrezati naslednjim vrednostim:

Ekstrakt v suhem sladu (masni odstotek) min. 78,0 Kolbachov indeks (%) 38,0 ±3 Moč diastaze (enote WK) min. 220 Stopnja dejanske fermentacije (%) max. 82 Krhkost (%) min. 80,0

Voda – uporablja se voda iz mestnega vodovoda.

Hmelj – uporabljata se sorti „Žatecký poloraný červeňák“ in „Magnum Hallertau“ v obliki granulata in ekstrakta; ti sorti hmelja dajeta „Znojemskému pivu“ značilni grenki priokus.

Značilnosti posameznih vrst:

Svetlo točeno pivo

začetna masna gostota ( % ekstrakta) 8–10 %,

vsebnost alkohola (vol. %) 3,2–4,0,

grenkost (enote EBC) 17–25,

barva (enote EBC) 8–12,

vsebnost CO2 (mg/l) 4,8–5,5,

točeno pivo, močneje fermentirano, rahlo grenko, z vonjem po hmelju, močno peneče in skladnega okusa, s srednjo ostrino.

Temno točeno pivo

začetna masna gostota ( % ekstrakta) 9–10 %,

vsebnost alkohola (vol. %) 3,8–4,0,

grenkost (enote EBC) 18–25,

barva (enote EBC) 35–90,

vsebnost CO2 (mg/l) 4,4–5,5,

temno pivo granatne barve, manj grenko, prijetnega karamelno-sladnega okusa in vonja, s srednjo ostrino.

Ležak

začetna masna gostota ( % ekstrakta) 11–12 %,

vsebnost alkohola (vol. %) 4,5–5,0,

grenkost (enote EBC) 23–30,

barva (enote EBC) 11–14,

vsebnost CO2 (mg/l) 4,4–5,5,

srednje fermentirano pivo polnejšega okusa, srednje ali močno grenko, s čisto aromo, enakomernim okusom, srednjo polnostjo in večjo ostrino, močno peneče.

4.3 Geografsko območje: Okraj Znojmo.

4.4 Dokazilo o poreklu: Proizvajalec vodi evidenco dobaviteljev vseh surovin, kupcev končnih proizvodov in sistema nadzora med proizvodnim postopkom. Proizvodni postopek in specifikacijo nadzoruje inšpektorat Državne inšpekcije za kmetijstvo in prehrano s sedežem v Brnu. V skladu z zakonodajo morajo biti na vsakem proizvodu navedeni podatki o proizvajalcu. Izvor domačega hmelja redno nadzoruje Raziskovalni inštitut za hmeljarstvo s sedežem v Žatcu, ki preverja osnovno čistoto hmelja.

4.5 Metoda pridobivanja: Pri proizvodnji „Znojemskéga piva“ se uporabljajo tri osnovne surovine – kakovostni slad z zgoraj navedenimi lastnostmi, proizveden iz dvorednega jarega ječmena, hmelj sorte „Žatecký poloraný červeňák“ in „Magnum Hallertau“ ter pitna voda iz mestnega vodovoda brez dodatne obdelave. Proizvodnja piva se začne v pivovarni, kjer se slad najprej zmelje in zmeša z vodo. V varilnici pivovarne nato poteka klasični postopek drozganja z dvojno dekokcijo, s katerim se doseže optimalna temperatura za ekstrakcijo snovi iz slada. Najpomembnejši del tehnološkega postopka je kuhanje, med katerim se sladica (mešanica ekstrakta slada in vode) kuha skupaj s hmeljem, končni proizvod pa je tako imenovana pivina. Vroča pivina se loči od usedline in ohladi, tako da je pripravljena za fermentacijo. Na območju Znojmo glavna fermentacija poteka v klasičnem prostoru za fermentacijo, kjer se ohlajeni pivini dovaja kisik, dodajo se ji kvasovke in v odprtih kadeh se odvija glavna fermentacija, ki traja približno sedem dni. V tem času se sladkor iz slada s pomočjo kvasovk spremeni v alkohol, kot stranski proizvod pa nastaja ogljikov dioksid. Uporabljajo se kvasovke vrste Saccharomyces cerevisiae uvarum – kvasovke spodnjega vretja. Po končani glavni fermentaciji se kad ohladi, kvas se usede na dno kadi (od tod ime „spodnje vretje“) in „mlado pivo“ se prečrpa v zorilno klet, kjer poteka zorenje. Zorenje piva traja od 30 do 90 dni, odvisno od vrste piva, bistveno pa je, da poteka pri nizki temperaturi – približno 2 °C. Med zorenjem pivo pridobi optimalne organoleptične lastnosti, nasiti se z ogljikovim dioksidom in se zbistri. Pred polnjenjem v sode ali steklenice je treba pivo filtrirati, da se iz mladega piva odstranijo kvasovke. Sledita stabilizacija in pasterizacija, s čimer se povečata koloidna in mikrobiološka trajnost piva. Pivo nato zori v pivskih kleteh v zgodovinskem delu mesta Znojmo. Pivo se v polnilnicah pretoči v steklenice ali sode ter odpošlje kupcem.

4.6 Povezava: Prve dokumentirane omembe varjenja piva v mestu Znojmo segajo v leto 1278. Iz obdobja Karla IV. se je ohranila tudi t. i. „Losunková kniha“ (1363) – pisni dokument s seznamom hiš in meščanov, ki imajo dovoljenje za varjenje piva, med katerimi je omenjen tudi pivovar Hostan (čigar ime je postalo simbol piva in pivovarjev iz mesta Znojmo). Leta 1629 sta bili ustanovljeni dve samostojni mestni pivovarni. Leta 1924 sta se obe pivovarni združili in Znojmo je postalo središče pivovarske dejavnosti v pokrajini spodnji Podyjí. Po privatizaciji leta 1993 je tradicijo mestnega pivovarstva nadaljevala družba HOSTAN s.r.o. Leta 2002 se je ta družba združila z družbo STAROBRNO a.s., ki je nadaljevala proizvodnjo tradicionalnega „Znojemskéga piva“, ki se v mestu Znojmo vari že od 13. stoletja.

„Znojemské pivo“ se proizvaja po zgoraj opisani metodi na opredeljenem območju iz surovin, ki imajo predpisane lastnosti in kakovost, ter z uporabo lokalnih vodnih virov, kar daje „Znojemskemu pivu“ njegove značilne lastnosti. Edinstveni proizvodni postopek izhaja iz večstoletne mestne pivovarske tradicije na opredeljenem območju.

Na najpomembnejšem tekmovanju v Češki republiki, ki poteka v okviru sejma PIVEX, je „Znojemské pivo“ prejelo nagrade v treh od štirih možnih kategorij (leta 1997 in 1998). V okviru tekmovanja „Cena českých sládků“ je Znojemské pivo 12 % Premium – světlý ležák prejelo tretjo nagrado na izboru za najboljše pivo leta 1997.

Leta 1999 je bilo „Znojemské pivo“ na sejmu PIVEX nagrajeno s 1. mestom za vrsto 12 % Hostan Premium in 2. mestom za vrsto 10 % Hostan Granát; na tekmovanju „Cena českých sládků“ je bilo nagrajeno s 1. mestom za vrsto 11 % Hradní – světlý ležák. Leta 2000 je „Znojemské pivo“ zmagalo na tekmovanju „Naše pivko“, ki ga prireja uredništvo publikacije Pivní kurýr. Doslej najuspešnejše leto za „Znojemské pivo“ je bilo leto 2001, ko je bilo nagrajeno s 1. mestom na tekmovanju „Naše pivko“, na najpomembnejšem češkem tekmovanju „České pivo“ je vrsta Znojemské pivo Hostan – Naše pivko zmagala v kategoriji točenih piv, vrsta Znojemské pivo Hostan – Hradní pa je bila tretja v kategoriji ležakov. Še en uspeh v istem letu je bilo 2. mesto za vrsto Znojemské pivo Hostan – Hradní na tekmovanju „Cena českých sládků“. Leta 2003 in 2004 je vrsta Znojemské pivo Hostan – Naše pivko prejela certifikat kakovosti na tekmovanju „Zlatý pohár PIVEXU“ („Zlati pokal PIVEXA“).

Ne glede na blagovno znamko, pod katero se prodaja „Znojemské pivo“, potrošniki nedvomno vedo, da gre za pivo, proizvedeno na opredeljenem območju.

Označba porekla piva „Znojemské pivo“ je bila v Češki republiki registrirana leta 2002 pod število 186.

4.7 Nadzorni organ:

Naziv: Státní zemědělská a potravinářská inspekce, Inspektorát v Brně Naslov: Běhounská 10 CZ-601 26 Brno Tel.: (420) 542 42 67 02 Faks: (420) 542 42 67 17 E-mail: epodatelna@szpi.gov.cz

4.8 Označevanje: –

(1) UL L 93, 31.3.2006, str. 12.